བདག་ཆེན་ཆོས་རྒྱལ་ནོར་བུ་ལ་ཐོག་མར་གནང་བའི་གསུང་འཕྲིན། ༈ སྭསྟི། དཔལ་ ལྡན་
ཆོས་རྒྱལ་འགྲོ་མང་ཀུན་གྱི་ནི། །གཙུག་གི་ནོར་བུ་ཕྲིན་ལས་འོད་ཟེར་ཅན། །གང་དུ་ལེགས་
-2-

བསྐུལ་ཚིག་འབུལ་ཡིག་ཤིས་བརྗོད་སྐོར།
བཤད་འདོད་དགུའི་དཔལ་སྩོལ་བའི། །ཀུན་གྱི་གཉེན་ཁྱེད་རྟག་ཏུ་རྒྱལ་གྱུར་ཅིག །ཅེས་ཆེད་
དུ་བརྗོད་ནས་སྐབས་ཀྱི་ཞུ་བ། དམ་ཆོས་འཆི་མེད། སྐུ་མི་འགྱུར་བའི་ལྷུན་པོ་ལ་མི་མཐུན་
ཕྱོགས་ལྷ་མིན་གྱི་ཕྲག་དོག་གིས་འགོང་བར་མི་ནུས་ཤིང༌། རང་ཉིད་སུམ་རྩེན་གྱི་ཕོ་བྲང་རྣམ་
པར་རྒྱལ་བའི་ཁང་བཟངས་སུ་དམ་ཆོས་འཆི་བ་མེད་པའི་བདུད་རྩིའི་དགའ་སྟོན་ལ་མངོན་པར་
རོལ་བར་མཛད་ཅིང༌། སྙན་གྲགས་ཕྲིན་ལས་ཀྱི་རྔ་བོ་ཆེ་འདུས་པ་རྒྱ་མཚོའི་ནང་དུ་རྟག་པར་
སྒྲོགས་པར་ཡོད་ཅེས་ཁུམས་ཤིང་། སྙན་ཚིག་གི་འཇའ་འོད་མིག་ལམ་དུ་སོན་པ། ཡིད་ཀྱི་
དགའ་བ་རབ་ཏུ་འཕེལ་བར་གྱུར་མཆིས། སླད་མ་ཡང་ཆབ་སྲིད་ཀྱི་གཞལ་མེད་ཁང་ཆེན་པོར་
གཡོ་བ་མེད་པའི་སྒོ་ནས་ཕྲིན་ལས་རིན་ཆེན་བདུན་གྱི་དཔལ་འབྱོར་གྱིས་རྗེ་བཙུན་ས་སྐྱ་པའི་
བཤད་སྒྲུབ་ཀྱི་བདག་རྐྱེན་གོང་ནས་གོང་དུ་འཕེལ་ཞིང་རྒྱས་པའི་ལེགས་ཐབས་སྣ་ཚོགས་པ་
མཛད་པར་གསོལ་ཞེས་ཡིད་རྩེ་གཅིག་པས་ཞུ་ཞིང༌། དེའི་ངང་ནས་ཆོས་ལྡན་གྱི་བྱ་བ་དང༌།
ལུགས་ཀྱི་བསྟན་བཅོས་ལས་བྱུང་བའི་འཇིག་རྟེན་གྱི་ཚུལ་སོགས་རྣམ་པར་དཔྱད་ནས་མཛད་
པ་ཐུགས་རྗེས་འཛིན་ཞུ། འདིར་སྨྲས་པ། དགེ་མཚན་འབུམ་ཕྲག་དཀར་པོའི་ཆ་ཤས་ཅན། །
ལེགས་པར་བཤད་པའི་རི་དྭགས་གཟུགས་འཛིན་ཞིང༌། །ཕུན་ཚོགས་བདུད་རྩིས་འགྲོ་བའི་
ཡིད་སིམ་པའི། །དམ་པ་ཁྱོད་ནི་ཡུད་ཙམ་འདིར་གསོན་ཅིག །འཆིང་བྱེད་སྲིད་པའི་རྩ་བའི་
འཆོར་བའི་རྒྱུ། །གཉིས་འཛིན་དགྲ་བོའི་ལས་ཚུལ་འཕྲུལ་འཁོར་ནི། །གང་ཡང་ཞི་ལ་མངོན་
ཕྱོགས་ཡིད་འབྱུང་གིས། །གཡེལ་མེད་བསྒྲུབ་ལ་བརྩོན་ལས་ཐབས་གཞན་ཅི། །བསྒྲུབ་དེ་དད་
དང་ཚུལ་ཁྲིམས་རྣམ་དཔྱོད་དང༌། །མང་དུ་ཐོས་པའི་ཁམས་ཀྱིས་ལེགས་སྦྱངས་ནས། །བླ་མེད་
འབྲས་བུ་ཡུན་དུ་མི་གནས་ཞེས། །གསུང་མཛད་ཐུབ་པའི་རིང་ལུགས་མ་ལགས་སམ། །འཁོར་
བ་གཡོ་བ་མིག་སྒྱུའི་ངང་ཚུལ་ལས། །བྲག་ཆའི་སྒྲ་ལྟར་མི་རྟག་དོན་རྟོགས་ནས། །བདག་མེད་
ནམ་མཁའི་བཅུད་ལ་མྱང་འདོད་པའི། །ལྷག་བསམ་ཀུན་གྱི་འདོད་བྱ་མ་ལགས་སམ། །ཟབ་
-3-

བརྩེ་ཆེན་འོད་སྣང་ལས། གློ་བོ་མཁན་ཆེན་བཀའ་འབུམ། ༼ཆ
ལ་
ལམ་སྟོན་པའི་ཉིང་ཁུས་ལུས་བདེ་ཞིང་། །ཚུལ་གཉིས་ཟུར་ཕུད་སྙན་གོང་ཨུཏྤལ་ཅན། །དཔལ་
ལྡན་འཇམ་པའི་དབྱངས་ཀྱིས་རྗེས་བཟུང་བའི། །སྐལ་བཟང་འགྲོ་བའི་དཔལ་དུ་བདག་ཀྱང་
བདེ། །བདེན་གཉིས་སྤྱན་ཡངས་ཤེས་བྱའི་ལམ་ཀུན་གཟིགས། །རིམ་གཉིས་ཤིང་རྟའི་ཤུགས་
ཀྱིས་མྱུར་འགྲོ་ལ། །རྣལ་འབྱོར་གཉིས་ཀྱི་བགྲོད་པ་མཐུ་ཆེ་བའི། །སྐུ་གཉིས་འབྲས་བུའི་
ཉམས་ལེན་ཨེ་མ་མཚར། །ཞེས་ཞུ་ཡིག་གཟིགས་པའི་རྟེན་མཚོན་པར་ཁ་ཕྱེ་ཐུམ་པོ་གཅིག་ལ
རྟགས་འདི་འབྱར་བ་དང༌། ཤེལ་ཀ་ར་གཅིག་ལ་རྟགས་འབྱར་འཕུལ། གསུང་དོན་གཞན་
རྣམས་རིམ་པར་འབུལ་བས་ད་ལན་མ་གྲུབ་པ་ལ་ཐུགས་མི་བས་པར་ཞུ། དགེ་སློང་ནམ་མཆོག་
སྐྱིད་གྲོང་དུ་དཀར་མེ་གཅིག་འབུལ་བ་ལ་ཐེགས་མཆིས་པ་ལ་ཡང་ལམ་བདེ་ཞིང་འཇུག་པ་བདེ་
བ་ཐུགས་རྗེས་འཛིན་པ་མཁྱེན། མངྒ་ལཾ། དགེའོ།། །།